ET Euroopa Liidu Teataja C 307/21

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 307/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PROSCIUTTO AMATRICIANO”

EÜ nr: IT-PGI-0005-0780-29.06.2009

KGT ( X ) KPN ( )

1. Nimetus:

„Prosciutto Amatriciano”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.2. Lihatooted

3.2. Toote kirjeldus, mida punktis 1 esitatud nimetus tähistab:

Tarbimisse andmisel on KGT tootel „Prosciutto Amatriciano” järgmised füüsikalis-keemilised, organoleptilised ja kvalitatiivsed omadused: maksimaalne niiskusesisaldus 60 %, kuivaine minimaalne valgusisaldus 25 %, pirni meenutav kuju (välja arvatud jala otsapoolne osa), esiküljel olev lai nahaga katmata osa, mis traditsioonilise kõrgelt lõikamise meetodi tõttu ulatub vertikaalsuunas enam kui poole kintsuni, kaal minimaalse laagerdumisaja lõppedes vähemalt 8 kg, minimaalne laagerdumisaeg pärast soolamist 12 kuud.

3.3. Tooraine (üksnes töödeldud toodete puhul):

KGT toote „Proschiutto Amatriciano” valmistamiseks kasutatakse värskeid seakintse, mis pärinevad üksnes Itaalia traditsioonilistelt Large White'i ja Landrace'i tõugu sigadelt või neist tõugudest aretatud ja Itaalia tõutabelisse kantud tõugudelt või mainitud tõugude kultide järglastelt, Itaalia Duroci tõugu kultide järglastelt ning neist aretatud ja Itaalia tõutabelisse kantud tõugudelt või teistesse tõugudesse kuuluvate hübriidkultide järglastelt, eeldusel, et nad pärinevad aretus- või ristamisprogrammidest, milles seatud eesmärgid on samalaadsed Itaalia tõutabeli eesmärkidega rasvasigade kasvatamisel. Sead saadetakse tapamajja 9. ja 15. elukuu vahel ja nende tervislik seisund peab olema pädeva sanitaarasutuse hinnangul hea. Värsked kintsud pärinevad SEUROP-meetodi kohaselt liigitatud poolrümpadest, mis kuuluvad klassidesse E, U, R, O või P. Lisaks peab värskel kintsul, mida iseloomustab valge kamar, olema alles luustik, mis hõlmab osa puusaluust, reieluud, sääreluud, põlveketra ja kanna luude esimest rida; värske kintsu kaal on 12,5 kuni 16 kg. Värske kintsu välisküljel oleva rasvakihi paksus koos kamaraga peab mõõtmisel jääma vahemikku 15 kuni 30 mm.

3.4. Sööt (üksnes loomse päritoluga toodete puhul):

Lubatud sööt, selle kogused ja kasutamismeetodid vastavad tavapärasele rasvasea söödale ning sellest eesmärgist lähtutakse ka päevaratsioonide suurendamisel kogu sea kasvatamise perioodi kestel.

3.5. Tootmise erietapid, mis peavad toimuma määratletud geograafilises piirkonnas:

KGT toote „Proschiutto Amatriciano” valmistamise etapid, mis peavad toimuma kindlaksmääratud geograafilises piirkonnas, on järgmised: tooraine vastuvõtmine ja viimistlemine, valiku tegemine ja jahutamine, soolamine, soola eemaldamine, puhastamine, seista laskmine, pesemine, kuivatamine, eellaagerdumine ja rasvakihiga katmine, laagerdumine ja märgistamine.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

KGT toote „Proschiutto Amatriciano” tähistusribale kantud ühenduse KGT tooteid tähistav graafiline sümbol, millele järgneb nimetus koos lühendi „KGT” ja logoga. Nimetust „Proschiutto Amatriciano” ei ole lubatud tõlkida.

4. Geograafilise piirkonna täpne määratlus:

KGT toote „Proschiutto Amatriciano” tootmispiirkond hõlmab järgmisi Rieti provintsi kommuune, mis asuvad kuni 1 200 meetri kõrgusel merepinnast: Amatrice, Accumoli, Antrodoco, Borgo Velino, Cantalice, Castel Sant’Angelo, Cittaducale, Cittareale, Configni, Contigliano, Colli sul Velino, Cottanello, Greccio, Labro, Leonessa, Micigliano, Morro Reatino, Petrella Salto, Poggio Bustone, Posta, Rieti ja Rivodutri.

5. Seos geograafilise piirkonnaga:

5.1. Geograafilise piirkonna eripära:

KGT toote „Proschiutto Amatriciano” tootmispiirkonnal on mitmed geograafilised ja pinnavormidega seotud eripärad. Piirkond on valdavalt mägine, üksikute tasandikega. KGT toote „Proschiutto Amatriciano” tootmispiirkonda iseloomustavad mullastikutingimused, mis on selle toiduaine tootmiseks üldiselt soodsad. Lisaks konkreetsetele toote valmistamise meetoditele ja laagerdumise kindlaksmääratud kestusele avaldavad kõikidel valmistamisetappidel ning eeskätt pikal ja üliolulisel laagerdumise etapil toote omadustele positiivset mõju ka kindlaksmääratud maksimaalne kõrgus merepinnast – 1 200 meetrit –, mäestikupiirkonna karm ja madalamate piirkondade mõõdukalt karm kliima, külmad tuulepuhangud ja puhas õhk, mis on iseloomulikud kogu tootmispiirkonnale, ja eeskätt asjaolu, et suhteline õhuniiskus jääb valdavalt alla 70 %; need tegurid annavad lõpptootele spetsiifilise meeldiva lõhna, mis on ühtaegu õrn ja intensiivne ning mis eristab kõnealust toodet teistest samalaadsetest toodetest.

5.2. Toote eripära:

KGT toode „Proschiutto Amatriciano” on vetruva ja kompaktse konsistentsiga ja sobib väga hästi viilutamiseks. Toote värvus on punane või roosa, sellel on vahelduva kujuga helevalgete rasvalaikude võrgustik, toode on meeldiva, ühtaegu maheda ja intensiivse lõhnaga, mis on tajutav ka proovinõelaga vajutamisel. Toote maitse on meeldivalt mahlakas, mitte liialt soolane, lõhn mahe, aga samas intensiivne. KGT toode „Proschiutto Amatriciano” eristub selgelt teistest samalaadsetest toiduainetest toote esiküljel oleva eriti kõrgelt lahti lõigatud osa poolest, mis ulatub vertikaalselt enam kui poole kintsu kõrguseni. Selle eripära tõttu on antud toote näol tegemist singiga, mille niiskusesisaldus on väiksem (maksimaalselt 60 %) ja valgusisaldus suurem (vähemalt 25 % kuivainest).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

KGT toode „Proschiutto Amatriciano” eristub spetsiifiliste kvaliteediomaduste poolest, mis tulenevad värske seakintsu eriti kõrgelt tehtavast lõikest; seda meetodit rakendatakse kogu toote tootmispiirkonna ulatuses tooraine saabumisel. See meetod, mis tuleneb kõnealuse geograafilise piirkonna tootjate poolt sajandite vältel omandatud kogemusest, seisneb selles, et rasv ja kamar eemaldatakse korrapärase poolringi kujuliselt alalt, mis ulatub enam kui poole kintsu kõrguseni. Singile antakse klassikaline ümar pirni meenutav kuju, singi esikülje iseloomulikuks tunnuseks on suur nahaga katmata ala, mis ulatub vertikaalselt enam kui poole kintsu kõrguseni.

Lisaks sellele, et lõikamisega antakse singile eriomane kuju, suurendab see ka rasva ja kamaraga kaitsmata pinda, mis võimaldab soolamise etapil soola ühtlast jagunemist ja laagerdumise etapil paremat kuivamist õhu käes. Seega on lõpptoote näol tegemist tootega, mis eristub teistest toodetest, mille puhul katmata pind on väiksem, vähesema niiskusesisalduse ja suurema valgusisalduse poolest, mis tähendavad ühtlasi paremat kvaliteeti. Need omadused on kooskõlas ka toote lõhnaomaduste ja konsistentsiga – toode on katsudes tihke ja sellel on tugev laagerdunud lõhn.

Seda, et see toiduaine on kõrgelt hinnatud, kinnitab ka maine, mille „Proschiutto Amatriciano” saavutas juba XX sajandi alguses ja mis pärineb eeskätt ajast, mil toodet hakati seostama Amatricega. Nimelt seda paikkonda võib pidada selle piirkonna südameks, mis paikneb piki Velino ja Tronto jõgede orge ja millele on juba ammustest aegadest omane mitmesuguste sinkide valmistamine. Sellest annab tunnistust Amatrice ühiskonnast rääkiv tekst, mis pärineb 1932. aastast ja milles Cesare De Berardinis mainib „prelibati prosciutti” (valitud sinkide) valmistamist suurte meistrite poolt ja Amatrice naiste suurt töökust.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Valitsus on algatanud määruse (EÜ) nr 510/2006 artikli 5 lõikes 5 sätestatud menetluse, avaldades kaitstud geograafilise tähise „Proschiutto Amatriciano” tunnustamise taotluse 9. märtsi 2009. aasta Itaalia Vabariigi Ametlikus Teatajas nr 56.

Toote spetsifikaadi täieliku tekstiga saab tutvuda:

— Internetilehel: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— ministeeriumi kodulehel (http://www.politicheagricole.it), kus tuleb valida rubriik „Prodotti di Qualità” (ekraani vasakul poolel) ja seejärel „Disciplinari di Produzione all’esame dell’UE [regolamento (CE) n. 510/2006]”.

(1) ELT L 93, 31.3.2006, lk 12.